Fliekmaker, verloofde hou foptroue ná hy positief toets | Netwerk24
Deur Jackie Kruger 07 April 2020 05:32
Dan Mace en Gabrielle Esterhuizen Vrydag tydens hul foptroue in Kaapstad. Foto: https://twitter.com/Dannmace
Dan Mace (30) het op 21 Maart die nuus gekry dat hy positief vir die virus getoets is. Hy het kort vantevore uit Los Angeles in Kaapstad aangekom. Hy en sy verloofde, Gabrielle (Gabi) Esterhuizen (26), is tans in selfisolasie in hul huis in Kaapstad.
Mace, wat in Amerika werk, het Sondag ’n video van hulle foptroue op sy YouTube-kanaal geplaas. Dit wys hoe hy en Esterhuizen tuis “trou”, kompleet met “gaste” wat uit papier gesny is en op die stoele in hul tuin sit. Die ringe en kansel was ook alles selfgemaak.
Esterhuizen sê dit gaan goed met haar en Mace. “Gelukkig lyk dit asof Dan in Amerika herstel het. Ek het nog nie enige simptome gewys nie.”
Volgens haar was die plan om na Amerika terug te keer, maar alles is uitgestel. “Ons geniet nou maar net die tyd saam en sal sien hoe dinge verder verloop,” sê sy.
Mace se sakevennoot, Jonah Lewis, sê hy en Esterhuizen het natuurlik nog nie werklik getrou nie. “Hulle moes die troue uitstel weens die virus. Die video was ’n verrassing vir Gabi in die tussentyd, maar hulle sal wettiglik trou nadat dit alles verby is, met familie en vriende by soos wat hulle beplan het.”
Volgens Lewis is dit nog nie seker wanneer Mace na Los Angeles sal terugkeer nie. “Ons moet maar wag en gehoor gee aan die instruksies (met die inperking) en ons deel doen. Dit gaan nou baie goed en ons werk sover moontlik van die huis af.”
Hier is die video van die foptroue.
Volgens Lewis kan mense ook advies van Mace oor sy ervaring nadat hy gediagnoseer is, hier kry.
’n Lewe in lockdown: ‘Die wêreld is ’n ander plek. I don’t feel fine, maar...’